
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

26 Ιουνίου 2012 


ΑΠΟΦΑΣΕΙ Σ 

Αριθρι. 50020, 49830,49320, 48937 
Εξέταση προσφυγής της Δήμητρας Αποστόλου συζ. Δ. 
Σιαμπάνη, κατοίκου Θεσσαλονίκης, οδός Αλ. Σβώλου 
37, κατά της υπ’ αριθμ. 61052/2605/30-3-2012 απόφα¬ 
σης του Αναπληρωτή Περιφερειάρχη Κεντρικής Μα¬ 
κεδονίας (ΦΕΚ 119/10-4-2012 τ. Α.Α.Π.Θ.). 

Ο ΓΕΝΙΚΟΣ ΓΡΑΜΜΑΤΕΑΣ ΑΠΟΚΕΝΤΡΩΜΕΝΗΣ 
ΔΙΟΙΚΗΣΗΣ ΜΑΚΕΔΟΝΙΑΣ - ΘΡΑΚΗΣ 

Έχοντας υπόψη: 

1. Τις διατάξεις: 

Α) Των άρθρων 227 και 238 του Ν. 3852/10 (ΦΕΚ 87 Α/ 
7-6-2010): «Νέα Αρχιτεκτονική της Αυτοδιοίκησης και 
της Αποκεντρωμένης Διοίκησης - Πρόγραμμα Καλλι¬ 
κράτης». 

Β) Του Π.Δ. 142/2010 (ΦΕΚ 235 Α'/27-12-2010) «Οργανισμός 
Αποκεντρωμένης Διοίκησης Μακεδονίας - Θράκης». 

Γ) Την υπ’ αριθμ. 684/2011 (ΦΕΚ 88 Β' 31-1-2011) από¬ 
φαση του Γενικού Γραμματέα Αποκεντρωμένης Διοί¬ 
κησης Μακεδονίας - Θράκης: «Παροχή εξουσιοδότησης 
υπογραφής πράξεων και εγγράφων «Με εντολή Γενι¬ 
κού Γραμματέα Αποκεντρωμένης Διοίκησης Μακεδο¬ 
νίας - Θράκης» στον Προϊστάμενο Γ ενικής Διεύθυνσης 
Εσωτερικής Λειτουργίας και στους Προϊσταμένους των 
οργανικών μονάδων αυτής». 

Δ) Των διατάξεων των άρθρων 152,153,154,160 και 243 
του Π.Δ. της 14/27-7-1999 (ΦΕΚ 580 Δ') «Κώδικας Βασικής 
Πολεοδομικής Νομοθεσίας», όπως ισχύει. 

Ε) Του Ν. 3861/10 (ΦΕΚ 112 Α/13-7-2010): «Ενίσχυση της 
διαφάνειας με την υποχρεωτική ανάρτηση νόμων και 
πράξεων των κυβερνητικών, διοικητικών και αυτοδιοι- 
κητικών οργάνων στο διαδίκτυο "Πρόγραμμα Διαύγεια" 
και άλλες διατάξεις». 

ΣΤ) Του άρθρου 33 του Ν. 4014/11 (ΦΕΚ 209 Α/21-9-2011): 
«Περιβαλλοντική αδειοδότηση έργων και δραστηριοτή¬ 
των, ρύθμιση αυθαιρέτων σε συνάρτηση με δημιουργία 
περιβαλλοντικού ισοζυγίου και άλλες διατάξεις αρμο¬ 
διότητας Υπουργείου Περιβάλλοντος». 

2. Την υπ’ αριθμ. 61052/2605/30-3-2012 απόφαση του 
Αναπληρωτή Περιφερειάρχη Κεντρικής Μακεδονίας 
(ΦΕΚ 119/10-4-2012 τ. Α.Α.Π.Θ). 

3. Την από 25-4-2012 προσφυγή της Δήμητρας Απο¬ 
στόλου συζ. Δ. Σιαμπάνη κατά της υπ’ αριθμ. 61052/2605/ 


30-3-2012 απόφασης του Αναπληρωτή Περιφερειάρχη Κε¬ 
ντρικής Μακεδονίας (ΦΕΚ 119/10-4-2012 τ. Α.Α.Π.Θ.), αναφο¬ 
ρικά με την τροποποίηση του εγκεκριμένου ρυμοτομικού 
σχεδίου του Δήμου Θεσσαλονίκης, στο Ο.Τ. που περικλεί¬ 
εται από τις οδούς Καρακάση - Τυπάλδου - Φαρμακίδου 
και Ζαμπελίου, με την επανεπιβολή του χαρακτηρισμού 
της ιδιοκτησίας της ως κοινόχρηστου χώρου. 

4. Τα λοιπά στοιχεία του φακέλου. 

5. Επειδή η υπό κρίση προσφυγή που ασκήθηκε κατά 
τις διατάξεις των άρθρων 227 και 238 του Ν. 3852/10 
(ΦΕΚ 87 Α/7-6-2010) εντός της νομίμου προθεσμίας και 
με έννομο συμφέρον της προσφεύγουσας είναι τυπικά 
παραδεκτή και πρέπει να εξεταστεί. 

6. Επειδή, σύμφωνα με τις διατάξεις του άρθρου 227 
του Ν. 3852/10 (ΦΕΚ 87 Α/7-6-2010): «Νέα Αρχιτεκτονική 
της Αυτοδιοίκησης και της Αποκεντρωμένης Διοίκησης - 
Πρόγραμμα Καλλικράτης», ορίζονται τα εξής: 

«Ι.α. Οποιοσδήποτε έχει έννομο συμφέρον μπορεί να 
προσβάλει τις αποφάσεις των συλλογικών ή μονομελών 
οργάνων των δήμων, των περιφερειών, των νομικών 
προσώπων δημοσίου δικαίου αυτών και των συνδέσμων 
για λόγους νομιμότητας, μέσα σε προθεσμία δεκαπέντε 
(15) ημερών από τη δημοσίευση της απόφασης ή την 
ανάρτησή της στο διαδίκτυο ή από την κοινοποίησή της 
ή αφότου έλαβε γνώση αυτής.» 

Εξάλλου, σύμφωνα με τις διατάξεις του άρθρου 238 
του ως άνω νόμου ορίζεται ότι: 

«1. Μέχρι την έναρξη λειτουργίας της Αυτοτελούς Υπη¬ 
ρεσίας Εποπτείας Ο.Τ.Α. ο έλεγχος νομιμότητας των 
πράξεων κατά τα άρθρα 225, 226 και 227 του παρόντος 
ασκείται από τον Γ ενικό Γ ραμματέα της οικείας Απο¬ 
κεντρωμένης Διοίκησης.». 

Επίσης, σύμφωνα με το άρθρο 24 του Π.Δ. 142/2010 
(ΦΕΚ 235 Α'/27-12-2010) «Οργανισμός Αποκεντρωμένης 
Διοίκησης Μακεδονίας - Θράκης», ορίζεται ότι «Μέχρι 
την έναρξη λειτουργίας της Αυτοτελούς Υπηρεσίας 
Εποπτείας Ο.Τ.Α. η εποπτεία του Κράτους επί των ΟΤΑ 
και των νομικών τους προσώπων, όπως ορίζεται στο 
άρθρο 214 του Ν. 3852/2010 ασκείται από το Τμήμα Προ¬ 
σωπικού και τα Τμήματα Διοικητικού - Οικονομικού της 
Αποκεντρωμένης Διοίκησης Μακεδονίας - Θράκης». 

7. Επειδή ο Κώδικας Βασικής Πολεοδομικής Νομοθε¬ 
σίας (π.δ/γμα της 14/27.7.1999, ΦΕΚ Δ' 580, με το άρθρο 
μόνο του οποίου κωδικοποιήθηκαν σε ενιαίο κείμενο 
διατάξεις της πολεοδομικής νομοθεσίας), προκειμένου 

για σχεδίασμά πόλεων κατά το ν.δ/γμα της 17.7/16.8.1923 
(ΦΕΚ Α' 228) [Μέρος II κεφάλαιο Ζ' του Κώδικα] ορίζει, 
στο άρθρο 152, ότι: «1. (η οποία αποδίδει την παρ. 1 του 
άρθρου 1 του ανωτέρω από 17.7/16.8.1923 ν.δ/τος) Το 
σχέδιο πόλης ... πρέπει να εξασφαλίζει την ικανοποίη¬ 
ση των προβλεπομένων αναγκών του οικισμού και να 
συντάσσεται σύμφωνα με τους όρους που απαιτούνται 
από τους κανόνες της υγιεινής, της ασφάλειας, της 
οικονομίας και της αισθητικής. 2. ... 6. (που αποδίδει 
την παρ. 1 του άρθρου 70 του προαναφερθέντος από 
17.7/16.8.1923 ν.δ/τος). Ως σχέδια πόλεων ... νοούνται όχι 
μόνο τα αρχικώς εγκρινόμενα νέα σχέδια, αλλά και κάθε 
μεταγενέστερη τροποποίηση τους» και στην παρ. 1 του 
άρθρου 153 (με την οποία αποδίδεται η παρ. 1 του άρ¬ 
θρου 2 του από 17.7/16.8.1923 ν.δ/τος) ότι: «Τα ... σχέδια 
καθορίζουν ανάλογα με τις προβλεπόμενες ανάγκες 
εκτός των άλλων: α) τις οδούς και πλατείες,... και γενικά 
τους κοινόχρηστους χώρους που είναι αναγκαίοι για 
κοινωφελείς σκοπούς, β)...». Περαιτέρω, ο ίδιος ως άνω 
Κώδικας ορίζει, στο άρθρο 154, το οποίο αποδίδει, με¬ 
ταξύ άλλων, το άρθρο 3 του προαναφερθέντος ν.δ/τος 
της 17.7/16.8.1923, τα εξής: «1.... 2. Τα (...) σχέδια πόλεων (...) 
εγκρίνονται με π.δ/γμα που εκδίδεται με πρόταση του 
Υπουργού Περιβάλλοντος, Χωροταξίας και Δημοσίων 
Έργων ή με άλλη πράξη της κατά περίπτωση αρμόδιας 
αρχής μετά προηγούμενη γνωμοδότηση του οικείου 
δημοτικού ή κοινοτικού συμβουλίου και του ΣΧΟΠ. Η 
γνωμοδότηση του δημοτικού ή κοινοτικού συμβουλίου 
είναι μόνο συμβουλευτική και η αρμόδια αρχή μπορεί 
σε κάθε περίπτωση μετά σύμφωνη γνώμη του ΣΧΟΠ 
να απορρίπτει ή και να τροποποιεί τα σχέδια που προ- 
τείνονται από τα δημοτικά και κοινοτικά συμβούλια. 
3. Κάθε φορά που ζητείται γνωμοδότηση του δημοτικού 
ή κοινοτικού συμβουλίου για την έγκριση κλπ. σχεδίου 
πρέπει αυτή να εκδίδεται και κοινοποιείται στην αρμό¬ 
δια αρχή σε προθεσμία που ορίζεται κάθε φορά από 
τον Δημοτικό ή Κοινοτικό Κώδικα (...) ή από άλλη ειδική 
διάταξη. (...) Αν η προθεσμία αυτή παρέλθει άπρακτη, η 
αρμόδια αρχή μπορεί μετά σύμφωνη γνώμη του ΣΧΟΠ 
να προβαίνει στην έγκριση κλπ. του σχεδίου και χωρίς 
τη γνωμοδότηση του δημοτικού ή κοινοτικού συμβου¬ 
λίου (...) 4. (...)». 

8. Επειδή, όπως έχει κριθεί (ΣτΕ 3908/2007 επτ.), ο 
θεσπιζόμενος με τα άρθρα 17 παρ. 4 του Συντάγματος 
και 11 παρ. 3 του Κώδικα Αναγκαστικών Απαλλοτριώ¬ 
σεων Ακινήτων (Κ.Α.Α.Α.), που κυρώθηκε με το άρθρο 
πρώτο του ν. 2882/2001 (Α' 17), κανόνας της αυτοδίκαιης 
άρσεως των αναγκαστικών απαλλοτριώσεων στην πε¬ 
ρίπτωση μη συντελέσεώς τους εντός ενός και ημίσεος 
έτους από τη δημοσίευση της δικαστικής αποφάσεως 
προσωρινού ή οριστικού καθορισμού της σχετικής απο- 
ζημιώσεως ισχύει και επί ρυμοτομικών απαλλοτριώσεων. 
Εξ άλλου, κατά το νόμο (βλ. άρθρα 44 και 154 του Κώ¬ 
δικα Βασικής Πολεοδομικής Νομοθεσίας [Κ.Β.Π.Ν.], που 
κυρώθηκε με το άρθρο πρώτο του π.δ. της 14/27.7.1999 
[Δ' 580]), τα ρυμοτομικά σχέδια και οι πολεοδομικές 
μελέτες εγκρίνονται, τροποποιούνται ή επεκτείνονται 
κατά ορισμένη διοικητική διαδικασία που καταλήγει 
στην έκδοση σχετικής πράξεως από την αρμόδια διοι¬ 
κητική αρχή. Ενόψει της σημασίας της πράξεως αυτής 
και των επιπτώσεων της τόσο στο γενικότερο δημόσιο 
συμφέρον όσο και στο συμφέρον των θιγομένων ιδιο¬ 
κτητών επιβάλλεται για λόγους ασφαλείας του δικαίου, 


σύμφωνα, άλλωστε, και με γενική αρχή του διοικητικού 
δικαίου, η έκδοση αντίθετης πράξεως από την ίδια αρχή 
σε κάθε περίπτωση συνδρομής λόγων που δικαιολογούν 
ή επιτάσσουν την ανάκληση ή την κατάργηση της (ΣΕ 
4586/2005 επτ. κ.ά.). Ως εκ τούτου, μετά την έκδοση 
διοικητικής ή δικαστικής αποφάσεως που βεβαιώνει την 
άρση της ρυμοτομικής απαλλοτριώσεως, σύμφωνα με 
τις διατάξεις του άρθρου 11 παρ. 4 Κ.Α.Α.Α., επιβάλλεται 
αντίστοιχη τροποποίηση του σχεδίου πόλεως, με σχε¬ 
τική ρητή πράξη της αρμόδιας διοικητικής αρχής, αφού 
με τη θέσπιση της διαδικασίας του ανωτέρω άρθρου 
11 παρ. 4 Κ.Α.Α.Α. ο νομοθέτης απέβλεψε στην παροχή 
δραστικής δικαστικής προστασίας στον ιδιοκτήτη του 
δεσμευμένου ακινήτου, για να τερματίσει την αδράνεια 
της Διοικήσεως και να επιτύχει την αποδέσμευση του 
ακινήτου του από τα ρυμοτομικά βάρη, και όχι στην 
τροποποίηση των πολεοδομικών διατάξεων που ρυθμί¬ 
ζουν τη διαδικασία εγκρίσεως και τροποποιήσεως των 
ρυμοτομικών σχεδίων (ΣΕ 4586/2005 επτ. κ.ά.). Περαι¬ 
τέρω, η Διοίκηση, όταν διαπιστώνει ότι συντρέχουν οι 
προϋποθέσεις για την αυτοδίκαιη άρση ρυμοτομικής 
απαλλοτριώσεως ή ρυμοτομικού βάρους, είτε κατά την 
εξέταση σχετικού αιτήματος του ενδιαφερομένου ιδι¬ 
οκτήτη, που έχει υποβληθεί δια της διοικητικής οδού, 
είτε κατόπιν εκδόσεως δικαστικής αποφάσεως, που 
ακυρώνει την άρνηση της Διοικήσεως να ικανοποιήσει 
το αίτημα εκδόσεως βεβαιωτικής πράξεως για την αυ¬ 
τοδίκαιη άρση, οφείλει, πάραυτα και αφού τηρήσει τις 
διατυπώσεις δημοσιότητας που προβλέπονται από τις 
οικείες διατάξεις, ώστε να παρασχεθεί η δυνατότητα 
τόσο στους ιδιοκτήτες όσο και σε άλλους ενδιαφερο¬ 
μένους να εκθέσουν τις απόψεις τους, να επιληφθεί 
προκειμένου να βεβαιώσει την άρση της ρυμοτομικής 
απαλλοτριώσεως ή του ρυμοτομικού βάρους και, ταυ- 
τοχρόνως, να ρυθμίσει εκ νέου το πολεοδομικό καθε¬ 
στώς του συγκεκριμένου ακινήτου, καθόσον, με μόνη την 
άρση της απαλλοτριώσεως ή του βάρους, το ακίνητο 
δεν καθίσταται αυτομάτως οικοδομήσιμο. Στη ρύθμιση 
αυτή προβαίνει η Διοίκηση, ενόψει της υποχρεώσεως 
της που απορρέει από τη συνταγματικώς κατοχυρωμένη 
προστασία της ιδιοκτησίας, που, όπως προεκτέθηκε, 
προβλέπει την αυτοδίκαιη άρση της απαλλοτριώσεως 
σε περίπτωση μη καταβολής της δικαστικώς προσδιο- 
ρισθείσης αποζημιώσεως μέσα σε ενάμισι έτος από τη 
δημοσίευση της δικαστικής αποφάσεως για τον προσδι¬ 
ορισμό της, βάσει, όμως, των κριτηρίων που απορρέουν 
από το άρθρο 24 του Συντάγματος. Η Διοίκηση, δηλαδή, 
δεν δεσμεύεται να καταστήσει, άνευ ετέρου, το ακίνητο 
οικοδομήσιμο, αλλά οφείλει να εξετάσει εάν συντρέχουν 
λόγοι που εξ αντικειμένου δεν επιτρέπουν τη δόμηση 
του [π.χ. όταν πρόκειται για ακίνητο με δασικό χαρακτή¬ 
ρα, εντός αιγιαλού, σε ζώνη προστασίας ρέματος κλπ.] 
και, περαιτέρω, να συνεκτιμήσει, κατά τρόπο τεκμηρι¬ 
ωμένο, αφενός τα μορφολογικά χαρακτηριστικά του 
συγκεκριμένου ακινήτου, καθώς και τα χαρακτηριστικά 
και το νομοθετικό καθεστώς του οικιστικού συνόλου και 
της ευρύτερης περιοχής στην οποία αυτό εντάσσεται 
[π.χ. πυκνοδομημένος οικισμός, οικισμός παραδοσιακός 
κατά τις διατάξεις του ν. 1577/1985, οικισμός υπαγόμενος 
στις διατάξεις του ν. 3028/2002, οικισμός σε περιοχή 
φυσικού κάλλους, οικισμός σε περιοχή προστασίας της 
φύσεως κλπ.], αφετέρου τις πολεοδομικές ανάγκες και 
τον πολεοδομικό σχεδίασμά της περιοχής, ιδίως δε εάν 

συντρέχει σοβαρή ανάγκη για δημιουργία κοινοχρή¬ 
στου ή κοινωφελούς χώρου, και τις δεσμεύσεις και κα¬ 
τευθύνσεις τυχόν υφισταμένου Γενικού Πολεοδομικού 
Σχεδίου ή άλλων συναφών σχεδίων, προκειμένου να 
αποφεύγονται αποσπασματικές ρυθμίσεις, οι οποίες 
θα ανέτρεπαν ουσιώδεις επιλογές του πολεοδομικού 
σχεδιασμού, τέλος δε, την πρόθεση και δυνατότητα 
για την άμεση κατά νόμο συντέλεση της νέας απαλ- 
λοτριώσεως, με την χωρίς καθυστέρηση καταβολή της 
προσήκουσας αποζημιώσεως στον θίγόμενο ιδιοκτήτη. 
Ενόψει δε όλων των ανωτέρω εκτιμήσεων, η Διοίκηση 
οφείλει να κρίνει εάν η ιδιοκτησία πρέπει, για κάποιο 
νόμιμο λόγο, (α) να παραμείνει εκτός πολεοδομικού σχε- 
διασμού ή (β) να δεσμευθεί εκ νέου, με την επανεπιβολή 
ρυμοτομικής απαλλοτριώσεως ή ρυμοτομικού βάρους, 
εφόσον συντρέχουν οι ανωτέρω νόμιμες προϋποθέσεις, 
μεταξύ των οποίων περιλαμβάνεται, όπως προεκτέθηκε, 
η δυνατότητα άμεσης αποζημιώσεως των θιγομένων 
ιδιοκτητών, ή (γ) να καταστεί οικοδομήσιμη, είτε με 
τους γενικούς όρους δομήσεως είτε, ενδεχομένως, με 
ειδικούς όρους δομήσεως, που πρέπει να καθορισθούν 
(πρβλ. ΣΕ 4586/2005 επτ.). Από τα ανωτέρω συνάγεται 
ότι με μόνη τη δημοσίευση της δικαστικής αποφάσεως, 
με την οποία βεβαιώνεται η αυτοδίκαιη άρση της απαλ¬ 
λοτριώσεως ή του ρυμοτομικού βάρους, το ακίνητο δεν 
καθίσταται οικοδομήσιμο, αλλά, μέχρι την ολοκλήρωση, 
κατά τα ανωτέρω, της τροποποιήσεως του σχεδίου 
πόλεως ή της πολεοδομικής μελέτης, παραμένει πο- 
λεοδομικώς αρρύθμιστο. Εξ άλλου, κατά την ανωτέρω 
εκτίμηση της Διοικήσεως περί του επιβλητέου μετά την 
άρση της απαλλοτριώσεως ή του ρυμοτομικού βάρους 
πολεοδομικού καθεστώτος, η κρίση περί της δυνατό¬ 
τητας ή μη αποζημιώσεως των θιγομένων ιδιοκτητών 
για την συντέλεση της απαλλοτριώσεως, με την οποία 
συναρτάται η δυνατότητα επανεπιβολής της απαλλο¬ 
τριώσεως, πρέπει, επίσης, να είναι νομίμως και ειδικώς 
αιτιολογημένη (ΣτΕ 289/09). 

9. Επειδή, σύμφωνα με το άρθρο 33 του Ν. 4014/11 (ΦΕΚ 
209 Α/21-9-2011) ορίζονται τα εξής: «Αρθρο 33 Ρύθμι¬ 
ση θεμάτων Σ.Χ.Ο.Π. (Συμβούλια Χωροταξίας, Οικισμού 
και Περιβάλλοντος) 1. Για καθεμία από τις Περιφέρειες 
Ανατολικής Μακεδονίας και Θράκης, Κεντρικής Μακε¬ 
δονίας, Δυτικής Μακεδονίας, Ηπείρου, Θεσσαλίας, Δυ¬ 
τικής Ελλάδας, Στερεός Ελλάδας και Πελοποννήσου, 
όπως αυτές καθορίζονται στην παρ. 3 του άρθρου 3 του 
ν. 3852/2010 (Α' 87), όπως ισχύει, συνιστάται Συμβούλιο 
Χωροταξίας, Οικισμού και Περιβάλλοντος Αποκεντρω¬ 
μένης Διοίκησης (Σ.Χ.Ο.Π.Α.Δ,).2. 3. Κάθε Σ.Χ.Ο.Π.Α.Δ. συ¬ 
γκροτείται με απόφαση του οικείου Γ ενικού Γ ραμματέα 
της Αποκεντρωμένης Διοίκησης και αποτελείται από 
επτά μέλη ως ακολούθως: α. Τον προϊστάμενο της οικεί¬ 
ας Διεύθυνσης Περιβάλλοντος και Χωρικού Σχεδιασμού 
της Αποκεντρωμένης Διοίκησης, ως Πρόεδρο, β.Έναν 
εκπρόσωπο του ΤΕΕ. γ. Έναν εκπρόσωπο της οικείας 
περιφερειακής ένωσης των Δήμων, δ. Έναν υπάλληλο 
της Διεύθυνσης Τεχνικού Ελέγχου της οικείας Αποκε¬ 
ντρωμένης Διοίκησης. ε.Έναν εκπρόσωπο του Υπουρ¬ 
γείου Πολιτισμού και Τουρισμού.στ.Έναν υπάλληλο της 
οικείας Διεύθυνσης Περιβάλλοντος και Χωρικού Σχεδια- 
σμού της Αποκεντρωμένης Διοίκησης. ζ.Έναν πτυχιούχο 
μηχανικό τεχνολογικής εκπαίδευσης, μέλος της Επιστη¬ 
μονικής Ένωσης Τεχνολογικής Εκπαίδευσης Μηχανικών. 
Με την ίδια απόφαση ορίζεται αναπληρωτής για κάθε 


μέλος.4.5. 6. Από την έκδοση της απόφασης συ¬ 

γκρότησης της παραγράφου 3 καταργούνται τα Σ.Χ.Ο.Π. 
που λειτουργούν εντός της ίδιας γεωγραφικής περιοχής. 
7. Μέχρι την έκδοση της απόφασης συγκρότησης της 
παραγράφου 3, τα Σ.Χ.Ο.Π. των πρώην νομαρχιακών 
αυτοδιοικήσεων που λειτουργούσαν εντός της ίδιας 
γεωγραφικής περιοχής εξακολουθούν να λειτουργούν 
με τη σύνθεση που είχαν την 31.12. 2010». 

10. Επειδή, σύμφωνα με το άρθρο 2 παρ. 4 του Ν. 3861/ 
2010 (ΦΕΚ 112 Α/13-7-2010): «Ενίσχυση της διαφάνειας 
με την υποχρεωτική ανάρτηση νόμων και πράξεων των 
κυβερνητικών, διοικητικών και αυτοδιοικητικών οργάνων 
στο διαδίκτυο «Πρόγραμμα Διαύγεια» και άλλες δια¬ 
τάξεις», ορίζονται τα εξής: «Στο διαδίκτυο αναρτώνται 
9) πράξεις συγκρότησης αμειβόμενων ή μη επιτροπών, 
ομάδων εργασίας, ομάδων έργου και συναφών οργάνων 
γνωμοδοτικής ή άλλης αρμοδιότητας, ανεξαρτήτως αν 
τα μέλη τους αμείβονται ή όχι», ενώ στο άρθρο 4 παρ. 
1 και 2 ορίζονται τα εξής: «Ισχύς των πράξεων 1. Οι 
πράξεις που αναφέρονται στο άρθρο 2, όταν είναι κατά 
νόμο δημοσιευτέες, στην Εφημερίδα της Κυβερνήσεως 
ισχύουν από τη δημοσίευση τους, εκτός αν ορίζεται δια¬ 
φορετικά. 2. Με εξαίρεση τις πράξεις της προηγούμενης 
παραγράφου, οι λοιπές πράξεις που κατά τον παρόντα 
νόμο αναρτώνται στο Διαδίκτυο δεν εκτελούνται, εάν 
δεν έχει προηγηθεί η ανάρτηση τους στο Διαδίκτυο 
κατά τα οριζόμενα στον παρόντα νόμο». 

11. Επειδή στην προκειμένη περίπτωση από το πε¬ 
ριεχόμενο της προσβαλλόμενης και τα στοιχεία του 
φακέλου προκύπτουν τα εξής: 

Η προσφεύγουσα Δήμητρα Αποστόλου είναι ιδιο- 
κτήτρια ενός ακινήτου έκτασης 1242,00 τ.μ., το οποίο 
βρίσκεται εντός χώρου ο οποίος με το από 13-11-1972 
Β.Δ. «Περί τροποποιήσεως του ρυμοτομικού σχεδίου 
Θεσσαλονίκης» (ΦΕΚ 333/Δ/30-11-1972) χαρακτηρίσθηκε 
ως κοινόχρηστος χώρος. Μετά από προσφυγή της ενι- 
στάμενης εξεδόθη η υπ’ αριθμ. 2207/2008 απόφαση του 
Δ' Τριμελούς Τμήματος του Διοικητικού Πρωτοδικείου 
Θεσσαλονίκης, ακυρώθηκε η άρνηση της Διοίκησης να 
άρει τον χαρακτηρισμό του προαναφερόμενου ακινή¬ 
του ως κοινόχρηστου χώρου και να τροποποιήσει το 
ρυμοτομικό σχέδιο Θεσσαλονίκης στο οικείο οικοδομικό 
τετράγωνο που περικλείεται από τις οδούς Καρακάση - 
Τυπάλδου - Φαρμακίδου - Ζαμπελίου και αναπέμφθηκε 
η υπόθεση στη Διοίκηση προκειμένου να προβεί στις 
κατά το σκεπτικό της απόφασης ενέργειες. Μετά την 
υποβολή των σχετικών δικαιολογητικών από την προ¬ 
σφεύγουσα προς την αρμόδιο Τμήμα Πολεοδομικών 
Σχεδίων και Κανόνων της Διεύθυνσης Πολεοδομίας της 
Ν.Α. Θεσσαλονίκης έγινε εισήγηση προς το Συμβούλιο 
Χωροταξίας Οικισμού και Περιβάλλοντος Ν. Θεσσαλο¬ 
νίκης, το οποίο με την υπ’ αριθμ. 10 πράξη της 9-12-2010 
γνωμοδότησε για την έγκριση τροποποίησης του ρυμο¬ 
τομικού σχεδίου με αποχαρακτηρισμό της ιδιοκτησίας 
της από κοινόχρηστο χώρο και χαρακτηρισμό αυτού 
σε οικοδομήσιμο με τους όρους και τους περιορισμούς 
δόμησης που ισχύουν στην περιοχή. Η ανωτέρω γνω¬ 
μοδότηση εστάλη προς το Δήμο Θεσσαλονίκης για την 
τήρηση της διαδικασίας δημοσιοποίησης που προβλέπε- 
ται στο άρθρο 154 του Κ.Β.Π.Ν. Ο Δήμος Θεσσαλονίκης 
με το υπ’ αριθμ. 14860/415/7-2-2012 έγγραφο ενημέρωσε 
την εκδούσα Διεύθυνση Περιβάλλοντος και Χωρικού 
Σχεδιασμού της Περιφέρειας Κεντρικής Μακεδονίας 

για την ύπαρξη πολεοδομικής ανάγκης διατήρησης του 
χαρακτηρισμού του χώρου ως κοινόχρηστου και για την 
πρόθεση αποζημίωσης της συγκεκριμένης ιδιοκτησίας 
από κονδύλια του Πράσινου Ταμείου. Η εκδούσα αρχή 
απέστειλε προς το Συμβούλιο Χωροταξίας Οικισμού και 
Περιβάλλοντος της Αποκεντρωμένης Διοίκησης Μακεδο¬ 
νίας - Θράκης Κεντρικής Μακεδονίας, την από 22-2-2012 
εισήγηση της επί του θέματος. Το ως άνω Συμβούλιο, το 
οποίο συγκροτήθηκε με την υπ’ αριθμ. 10482/16-12-2011 
απόφαση του Γενικού Γραμματέα Α.Δ.Μ.Θ., με την υπ’ 
αριθμ. 31/29-2-2012 πράξη του (3η Συνεδρία) γνωμοδό- 
τησε κατά την εισήγηση για τον αποχαρακτηρισμό του 
εν λόγω κοινόχρηστου χώρου με στοιχεία ΓΖΗΘΕΔΓ 
σύμφωνα με την υπ’ αριθμ. 2207/2008 απόφαση του 
Δ' Τριμελούς Τμήματος του Διοικητικού Πρωτοδικείου 
Θεσσαλονίκης, την επανεπιβολή του χαρακτηρισμού του 
χώρου ως κοινόχρηστου. Κατόπιν των ανωτέρω εξεδόθη 
η υπ’ αριθμ. 61052/2605/30-3-2012 απόφαση του Ανα¬ 
πληρωτή Περιφερειάρχη Κεντρικής Μακεδονίας (ΦΕΚ 
119/10-4-2012 τ. Α.Α.Π.Θ), αναφορικά με την τροποποίη¬ 
ση του εγκεκριμένου ρυμοτομικού σχεδίου του Δήμου 
Θεσσαλονίκης, στο Ο.Τ. που περικλείεται από τις οδούς 
Καρακάση - Τυπάλδου - Φαρμακίδου και Ζαμπελίου, με 
την επανεπιβολή του χαρακτηρισμού της ιδιοκτησίας 
της ως κοινόχρηστου χώρου. 

12. Επειδή στην προκειμένη περίπτωση η υπό κρίση 
προσφυγή θα πρέπει να γίνει δεκτή και ακυρωθεί η 
προσβαλλόμενη υπ’ αριθμ. 61052/2605/30-3-2012 από¬ 
φαση του Αναπληρωτή Περιφερειάρχη Κεντρικής Μα¬ 
κεδονίας (ΦΕΚ 119/10-4-2012 τ. Α.Α.Π.Θ), για το λόγο ότι 
αυτή εξεδόθη κατά παράβαση του ουσιώδους τύπου 
που προβλέπεται για την έκδοσή της. Αυτό γιατί η ως 
άνω προσβαλλόμενη εξεδόθη βάσει της υπ’ αριθμ. 31/ 
29-2-2012 πράξης του (3η Συνεδρία) του Συμβουλίου 
Χωροταξίας Οικισμού και Περιβάλλοντος της Αποκε¬ 
ντρωμένης Διοίκησης Μακεδονίας - Θράκης Κεντρικής 
Μακεδονίας. Πλην όμως η ως άνω γνωμοδοτική πράξη 
δεν εξεδόθη νομίμως διότι η υπ’ αριθμ. 10482/16-12-2011 
απόφαση του Γενικού Γραμματέα Α.Δ.Μ.Θ., με την οποία 
συγκροτήθηκε το Συμβούλιο δεν αναρτήθηκε στο δι¬ 
αδίκτυο κατά παράβαση των διατάξεων του άρθρου 2 
παρ. 4 περ. 9 του Ν. 3861/2010. Ως εκ τούτου σύμφωνα 
με το άρθρο 4 παρ. 2 του ίδιου νόμου η εν λόγω από¬ 
φαση συγκρότησης δεν μπορούσε να εκτελεστεί πριν 


την ανάρτησή της στο διαδίκτυο και το Συμβούλιο δεν 
μπορούσε να συνεδριάζει και να λαμβάνει αποφάσεις 
νομίμως. Κατά συνέπεια η προσβαλλόμενη πράξη, η 
οποία έχει ως νομιμοποιητική βάση τη γνωμοδότηση 
συλλογικού οργάνου η οποία δεν εξεδόθη νομίμως, πά¬ 
σχει από ακυρότητα λόγω παράβασης του ουσιώδους 
τύπου της διαδικασίας που προβλέπεται για την έκδοση 
της. Επειδή κατόπιν των ανωτέρω παρέλκει η εξέταση 
των λοιπών λόγων της υπό κρίση προσφυγής, 

13. Επειδή, σύμφωνα με νομολογία του Συμβουλίου 
της Επικατείας, κατά τα οριζόμενα στο άρθρο 8 του 
Ν. 3200/1955 (Α' 97) ο Υπουργός αποφασίζει σχετικά 
με την προσφυγή, η οποία ασκείται ενώπιον του εντός 
εξήντα ημερών από την περιέλευση σ’ αυτόν της προ¬ 
σφυγής. Κατά την έννοια της παραπάνω διάταξης, σε 
περίπτωση έκδοσης υπουργικής αποφάσεως, που ακυ¬ 
ρώνει απόφαση Νομάρχη, η οποία είναι εκ του νόμου 
είτε εκ του Συντάγματος δημοσιευτέα στην Εφημερίδα 
της Κυβερνήσεως, τότε και η υπουργική αυτή απόφαση 
είναι ομοίως και αυτή δημοσιευτέα κατά τον τρόπο, 
η δε δημοσίευσή της πρέπει να γίνει μέσα στην εξη- 
κονθήμερη προθεσμία για την ενάσκηση της υπουργι¬ 
κής αρμοδιότητας άλλως ο Υπουργός στερείται πλέον 
χρονικής αρμοδιότητος να αποφανθεί επί της συνα¬ 
φούς προσφυγής. (ΣτΕ 3201/2004,1642/2002, 3906/1994, 
1375/2008 Τμήμα Δ'). Για την ταυτότητα του νομικού 
λόγου ότι ίσχυε για τον άλλοτε Υπουργό ισχύει και 
για το Γ ενικό Γ ραμματέα Αποκεντρωμένης Διοίκησης, 
ο οποίος ασκεί τον έλεγχο νομιμότητας πράξης του 
Περιφερειάρχη που δημοσιεύεται στην Εφημερίδα της 
Κυβερνήσεως σύμφωνα με τα οριζόμενα στα άρθρα 227 
και 238 του Ν. 3852/2010. 

Εν όψει των ανωτέρω, αποφασίζουμε: 

Ακυρώνουμε την υπ’ αριθμ. 61052/2605/30-3-2012 από¬ 
φαση του Αναπληρωτή Περιφερειάρχη Κεντρικής Μακε¬ 
δονίας (ΦΕΚ 119/10-4-2012 τ. Α.Α.Π.Θ.), γενομένης δεκτής 
της από 25-4-2012 προσφυγής της Δήμητρας Αποστόλου 
συζ. Δ. Σιαμπάνη, για τους λόγους που αναφέρονται στο 
σκεπτικό της παρούσας. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Θεσσαλονίκη, 22 Ιουνίου 2012 

Ο Γ ενικός Γ ραμματέας 
ΕΥΘΥΜΙΟΣ Ν. ΣΩΚΟΣ 

